《湖中寄王侍御》
唐代·丘为

日日湖水上，好登湖上楼。终年不向郭，过午始梳头。

尝自爱杯酒，得无相献酬。小僮能脍鲤，少妾事莲舟。

每有南浦信，仍期后月游。方春转摇荡，孤兴时淹留。

骢马真傲吏，翛然无所求。晨趋玉阶下，心许沧江流。

少别如昨日，何言经数秋。应知方外事，独往非悠悠。

作者简介：丘为，苏州嘉兴人。事继母孝，常有灵芝生堂下。累官太子右庶子。致仕，给俸禄之半以终身。年八十馀，母尚无恙。及居忧，观察使韩滉以致仕官给禄，所以惠养老臣，不可在丧而异，惟罢春秋羊酒。卒年九十六。与刘长卿善，其赴上都也，长卿有诗送之，亦与王维为友。诗十三首。